     Predkladacia správa

Reformu riadenia verejných financií uskutočňuje ministerstvo financií v spolupráci s ďalšími ministerstvami a rozpočtovými kapitolami od roku 2000 postupnými krokmi. V apríli 2003 vláda schválila Stratégiu reformy riadenia verejných financií (Stratégia), ktorá definovala pozíciu reformy riadenia verejných financií ako súčasť širšie koncipovanej reformy verejných financií. Tá zahŕňa reformy na príjmovej stránke rozpočtu (daňová reforma) aj na výdavkovej strane rozpočtu (reforma dôchodkového systému, zdravotníctva, reforma financovania školstva) a zároveň zastrešila všetky viac–menej izolované aktivity v danej oblasti. Identifikovala tiež ďalšie komponenty tak, aby reforma vo svojom cieľovom stave bola komplexná a aby znamenala zásadné zvýšenie kvality riadenia verejných financií vo všetkých jeho fázach, t.j. vo fáze prípravy rozpočtu, vo fáze realizácie aj vo fáze kontroly jeho plnenia tak kvantitatívneho (súlad čerpania prostriedkov so záväznými ukazovateľmi schválenými v štátnom rozpočte), ako aj kvalitatívneho (meranie účelnosti a efektívnosti vynakladania verejných zdrojov).

Hlavné oblasti, na ktoré sa reforma zamerala, boli:

· vytvorenie metodického a inštitucionálneho rámca pre strednodobý makroekonomický rámec fiškálnej politiky,

· implementácia moderných metód v rozpočtovaní, najmä rozpočtovania zameraného na výsledky (tzv. programové rozpočtovanie) a viacročného rozpočtu,

· zavedenie jednotného účtovníctva štátu,

· integrácia systémovej a IT podpory riadenia verejných financií,

· vyriešenie starých podmienených záväzkov a skrytých dlhov,

· realizácia rozpočtu prostredníctvom systému štátnej pokladnice,

· vytvorenie vzdelávacieho systému pre verejnú správu v oblasti verejných financií.

Jednotlivé oblasti reformy sú v určitej miere vzájomne podmienené, preto ich implementácia nemohla prebiehať úplne paralelne.

Reforma dosiahla viditeľné výsledky už v priebehu prvých dvoch rokov implementácie. Tieto výsledky boli prezentované v dokumente Správa o realizácii reformy riadenia verejných financií (Priebežná správa), ktorú vláda vzala na vedomie v júli 2005 a na workshope, ktorý ministerstvo financií zorganizovalo spoločne so Svetovou bankou v septembri 2005.

 V podstate za ukončené je možné považovať vyriešenie starých fiškálnych rizík a metodicko – inštitucionálne vyriešenie tvorby makroekonomického a makrofiškálneho rámca. V ostatných oblastiach bol dosiahnutý podstatný pokrok, napriek tomu reformu v týchto oblastiach nie je možné považovať za ukončenú, resp. vyžadujúcu iba doladenie na meniace sa vonkajšie podmienky. V danom momente je kľúčovou z pohľadu dosiahnutia efektov očakávaných od cieľového stavu reformy riadenia verejných financií reforma štátneho účtovníctva a jej zodpovedajúca IT implementácia v podobe centrálneho účtovného systému. Od reformy účtovníctva závisí aj ďalší posun v oblasti prípravy a  realizácie rozpočtu.

Na rozdiel od iných reforiem, reforma riadenia verejných financií je komplexnou technickou a inštitucionálnou reformou a predstavuje viac – menej permanentý proces. Napriek tomu pokrok, ktorý bol dosiahnutý v poslednom období priniesol výrazne vyššiu kvalitu do riadenia verejných financií, zvýšil ich transparentnosť, podstatne znížil riziko náhlych fiškálnych otrasov a je pozitívne hodnotený aj v medzinárodnom kontexte. Zvýšenie kvality riadenia verejných financií je jedným z faktorov, ktoré prispievajú aj k zlepšujúcemu sa hodnoteniu Slovenska ratingovými agentúrami.

Predkladaná správa si kladie za cieľ poskytnúť obraz o dosiahnutých výsledkoch a o súčasnom stave v riadení verejných financií, s dôrazom na posun dosiahnutý od stavu popísaného v Priebežnej správe. 

Materiál nebol predmetom medzirezortného pripomienkového konania, pretože má hodnotiaci charakter a má za cieľ informovať o plnení reformy riadenia verejných financií. 

Správa nemá vplyv na rozpočet verejnej správy a preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

